Ανάλυση, σχεδίαση και μοντελοποίηση ενός ενοποιημένου πληροφοριακού συστήματος υποστήριξης ηλεκτρονικών φακέλων υγείας
Authors: Φραγγίδης Λεωνίδας 
Published: September 2021

Η ανάπτυξη των Τεχνολογιών Πληροφορικής και Επικοινωνιών (ΤΠΕ) στο τομέα της υγείας, προσφέρει τη δυνατότητα υλοποίησης ενός Ενοποιημένου Πληροφοριακού Συστήματος Υποστήριξης Ηλεκτρονικών Φακέλων Υγείας με στόχο την αμεσότερη πρόσβαση στο ιατρικό ιστορικό, τόσο από τους ιατρούς, όσο και από τους πολίτες. Η υλοποίηση ενός συστήματος Εθνικού Ηλεκτρονικού Φακέλου Υγείας (ΕΗΦΥ), δεν είναι ένα εύκολο εγχείρημα. Η διεθνής πρακτική έχει δείξει ότι ιδιαίτερη προσοχή θα πρέπει να δοθεί στην προσέγγιση που θα ακολουθηθεί για την ενοποίηση και την διαλειτουργικότητα των πολλών διαφορετικών πληροφοριακών συστημάτων υγείας που βρίσκονται ήδη σε λειτουργία. Ο σκοπός της διδακτορικής διατριβής είναι ο Σχεδιασμός και η Μοντελοποίηση της Αρχιτεκτονικής ενός Ενοποιημένου Πληροφοριακού Συστήματος Εθνικού Ηλεκτρονικού Φακέλου Υγείας για την Ελλάδα. Ο πρώτος στόχος της διατριβής είναι η διερεύνηση και η εξακρίβωση των καλών πρακτικών που έχουν εφαρμοστεί παγκοσμίως κατά το στάδιο της εφαρμογής ενός συστήματος ΕΗΦΥ. Μέχρι στιγμής, όλες οι διαθέσιμες έρευνες για την εφαρμογή ενός συστήματος ΗΦΥ βασίζονται κυρίως στην βιβλιογραφία. Στην έρευνα που διεξήχθη στο πλαίσιο της παρούσας διδακτορικής διατριβής, πραγματοποιήθηκε καταγραφή των απόψεων των ειδικών του τομέα της εφαρμογής συστημάτων ΕΗΦΥ σε 13 χώρες που έχουν ήδη υλοποιήσει τέτοιου είδους συστήματα ή βρίσκονται σε προχωρημένο στάδιο υλοποίησης.Tα αποτελέσματα της έρευνας έδειξαν, ότι οι περισσότερες χώρες επιλέγουν την “ενδιάμεση” (middle-out) προσέγγιση υλοποίησης ενός συστήματος Εθνικού ΗΦΥ, όπου η κυβέρνηση θέτει τους κανόνες και την πολιτική που πρέπει να ακολουθηθεί στον τομέα της ηλεκτρονικής υγείας. Επίσης, η έρευνα έδειξε, πως η κυριότερη δυσκολία κατά την διαδικασία της εφαρμογής του νέου συστήματος ΗΦΥ, θεωρείται η αποδοχή του νέου Πληροφοριακού Συστήματος από τους χρήστες. Επιπλέον, ένα μη αναμενόμενο εύρημα της έρευνας είναι πως η χρηματοδότηση για την υλοποίηση του ΕΗΦΥ θεωρείται ως το λιγότερο προβληματικό ζήτημα.Όσον αφορά, την ανάπτυξη του συστήματος ΗΦΥ, τα αποτελέσματα της έρευνας δείχνουν πως στις περισσότερες χώρες συνηθίζεται η ανάθεση της ανάπτυξης του συστήματος ΗΦΥ σε ιδιωτικές εταιρίες λογισμικού. Επιπλέον, τόσο η φάση του σχεδιασμού του συστήματος, όσο και η τεχνική υποστήριξη συνηθίζεται να ανατίθενται σε ιδιωτικές εταιρίες, ανεξάρτητα από την προσέγγιση υλοποίησης που ακολουθείται σε κάθε χώρα. Η υποδομή στις ΤΠΕ της κάθε χώρας παίζει καθοριστικό ρόλο στον τρόπο υλοποίησης, αλλά και στην αρχιτεκτονική του συστήματος ΕΗΦΥ. Λαμβάνοντας υπόψη τη δομή και τις υποδομές του συστήματος υγείας στην Ελλάδα, καθώς και τα αποτελέσματα της έρευνας, σχεδιάστηκε και μοντελοποιήθηκε η αρχιτεκτονική του συστήματος ΕΗΦΥ. Η προτεινόμενη ημι-κατανεμημένη αρχιτεκτονική προσφέρει ένα ισχυρό πλαίσιο διαλειτουργικότητας χωρίς να υπάρχει ανάγκη οι πάροχοι υγειονομικής περίθαλψης να αλλάξουν τα τοπικά τους συστήματα ΗΦΥ. Αυτό επιτυγχάνεται, με την χρήση ενός διαμεσολαβητή (middleware) σε κάθε ΠΣΥ. Πρόκειται για μια ρεαλιστική προσέγγιση που λαμβάνει υπόψη την τρέχουσα κατάσταση της ηλεκτρονικής υγείας στην Ελλάδα, επιτυγχάνοντας την ενσωμάτωση της ΗΦΥ με αποδεκτό κόστος εφαρμογής.Λαμβάνοντας υπόψη την ετερογένεια μεταξύ των συστημάτων υγείας των χωρών που συμμετείχαν στην έρευνα, τα συμπεράσματα της έρευνας καθώς και η προτεινόμενη σχεδίαση του συστήματος ΕΗΦΥ μπορούν να χρησιμοποιηθούν ως σημείο αναφοράς για άλλες χώρες που προτίθενται να προχωρήσουν στην εφαρμογή ενός τέτοιου συστήματος.